
Tillatelse til felling av bjørn i deler av Grane kommune

Fylkesmannen i Nordland viser til søknad av 04.07.2005 og flere telefonsamtaler med Torgar Eggen i Grane kommune om fellingstillatelse på bjørn. Vi viser også til vår fellingstillatelse av 24.09.04 og Direktoratet for naturforvaltning sitt avslag av 31.03.05 på søknad om skadefelling av bjørn.

Vedtak

Fylkesmannen i Nordland iverksetter med dette fellingstillatelse på én bjørn i deler

av Grane kommune i tidsrommet fra og med 05.07.2005 til og med 15.07.2005.

Grunnlaget for avgjørelsen

Vedtaket er fattet i medhold av Lov om viltet av 29.05.1981 og Forskrift av 18.05.2005 om forvaltning av rovvilt, jf. Direktoratet for naturforvaltning (DN) sitt vedtak av 10.06.2005 der de fastsatte en kvote på 1 betinga fellingstillatelse for bjørn i Nordland i perioden 10. juni 2005 – 15. februar 2006. 

Etter viltloven er jerv, bjørn, ulv og kongeørn fredet. Dette innebærer at målsettingen om en bærekraftig forvaltning er et overordnet hensyn ved forvaltning av disse artene.

Fellingstillatelse gis for å forhindre at rovvilt gjør skade på bufe og tamrein. Ved vurdering 

av om det skal gis tillatelse til skadefelling skal det legges vekt på føringene i regional forvaltningsplan . Rovviltnemnda har foreløpig ikke ferdigstilt en slik plan. 

Felling kan bare gjennomføres dersom det ikke finnes en annen tilfredsstillende løsning ut fra prinsippet om geografisk differensiert forvaltning. Det skal særlig tas hensyn til 

a) områdets betydning som beitemark

b) skadenes omfang og utvikling

c) potensialet for framtidige skader

d) muligheten for å gjennomføre forebyggende tiltak

Felling skal være rettet mot bestemte individer. Vedtak om felling skal være begrenset til et bestemt område, tidsrom og antall dyr.

Størrelse og sammensetning av bjørnebestanden
Sitat fra DN sitt brev 31.03.2005:

”Bjørnestammen i Sverige vurderes i dag til å være mellom 1600 og 2800 individer. I Norge er bestanden mellom 35 og 55 individer. Bjørn finnes i hovedsak i grenseområdene mot Sverige, men unge hannbjørner forekommer også i andre deler av landet. Det er registrert yngling av bjørn i alle de fem kjerneområdene for bjørn siden 1998. De siste årene er det registrert mellom 3 og 6 årlige ynglinger av bjørn i Norge.

I Skandinavia finnes binnene hovedsakelig i tre geografisk atskilte områder, som i liten grad berører Norge i dag, men som gjenspeiler hvor bestanden ikke ble utryddet. Binner har en langt mindre utvandringsdistanse enn hannbjørner, og de slår seg som regel til nær de områdene hvor de er vokst opp. Norge ligger i randen av utbredelsesområdene for økende bjørnebestander, og som en konsekvens av dette har ikke bestanden i Norge en normal kjønns- og aldersfordeling. Den norske bestanden består i hovedsak av yngre hannbjørner. På grunnlag av dette kan en med rimelig høy grad av sannsynlighet si at en bjørn utenfor utbredelsesområdet er en hannbjørn, og også at det trolig er en yngre bjørn. Kunnskap om kjønn på felte bjørner i Norge siste 15 år støtter også opp om en slik vurdering.

Det nasjonale bestandsmålet for bjørn er etter behandling av St.meld nr. 15 (2003-2004) fastsatt til 15 årlige ynglinger, jf. Innst. S. nr 174 (2003-2004). Dette bestandsmålet ble gjort gjeldene fra 13. mai 2004. Det nasjonale bestandsmålet er videre fordelt på åtte forvaltningsregioner for rovvilt, jf  forskrift 18. mars 2005 nr. 242 om forvaltning av rovvilt. I region 7 som består av Nordland fylke er det fastsatt et bestandsmål på 2 årlige ynglinger av bjørn. Forskriften trer i kraft 1. april 2005. Fra samme tidspunkt blir de nasjonale kjerneområdene for bjørn opphevet, og avløst av regionale forvaltningsplaner som er under utarbeiding.

Utviklingen i bjørnebestanden i Norge skjer sakte, og bestanden er i dag betydelig under det nasjonalt fastsatte bestandsmålet om 15 årlige ynglinger. ” 

Den aktuelle situasjonen 

I region 7 (Nordland) er det fastsatt et bestandsmål på 2 årlige ynglinger av bjørn. De tre siste årene er det ikke registrert ynglinger i fylket.

Sitat fra DN sitt brev 31.03.2005:

”I 2004 ble det registrert 44 skader der bjørn var dokumentert eller antatt skadegjører innenfor Grane kommune, og 56 innenfor Hattfjelldal kommune. Det vises til at det slippes omtrent 4000 sauer og lam på beite i Grane og omtrent 12000 i Hattfjelldal hvert år. I tillegg er det beiteområder for tamrein innenfor kommunene. Det aktuelle området er viktig som beiteområder for sau og tamrein, og hensynet til beitebruk må vektlegges sterkt i slike områder, jf. prinsippet om differensiert forvaltning.”

Det vises i søknaden til de store tapene av sau til bjørn i 2004, og frykt for tilsvarende tap nå i år. Det totale tapet i 2005 for dette beiteområdet blir oppgitt til minimum 23 dyr, 6 sauer og 17 lam. Av disse har Statens naturoppsyn registrert 1 søye og 3 lam dokumentert drept av bjørn siden 10. juni i år. Det siste lammet ble funnet 05.07.2005

Dårlige fjellbeiter så langt i sesongen gjør at de fleste av de ca. 1400 sauene i beiteområdet fortsatt oppholder seg i skogsområdene. Dette gjør det vanskelig å finne døde dyr og gjennomføre et effektivt tilsyn. Kommunen ønsker å få felt den bjørnen som gjør skade før skadene blir større og mens det er gode jakt- og lysforhold om natta når bjørnen er aktiv.  

Vi har fått opplyst at det de siste dagene er iverksatt ekstraordinært tilsyn døgnet rundt for å avverge eller redusere skadene. Tap av sau har imidlertid skjedd på tross av dette. 

Fylkesmannens vurdering

Følgende forhold taler etter vår vurdering for å innvilge søknaden:

· Til tross for ekstraordinært tilsyn i området har sau blitt dokumentert tapt av bjørn. Ferske funn av kadaver sannsynligjør at bjørn er i området og den vil sannsynligvis ta flere sau dersom den ikke trekker ut av området.

· Store tap av sau til bjørn lengre sør og øst for dette området i 2004.

· Området er et viktig beiteområde for sau med store tap i tidligere år.

· Skadebildet i denne saken, hvor bjørn dreper sau, karakteriseres som overskuddsdreping. Dette fordi få av sauene var særlig påspist. 

· Bjørnen som forårsaker tapene er mest sannsynlig en ung hannbjørn. Uttak av et hanndyr vil i mindre grad enn et hunndyr påvirke Stortingets målsetting om 2 årlige ynglinger av bjørn i Nordland.

· DN har gjort en vurdering av bjørnebestanden og kommet til at uttak av en hannbjørn ikke vil sette bestandens overlevelse i fare og tillater uttak av en hannbjørn i Nordland.

Følgende forhold taler for å avslå søknaden:

· Kun 4 sauer er dokumentert drept av bjørn. Ut fra tapene anser vi ikke dette som en typisk akutt skadesituasjon. Etablert praksis har vært å kun tillate felling av bjørn ved akutte tapssituasjoner.

· Bjørnen kan vandre ut av området eller den kan slutte å ta sau. Hannbjørner vandrer mye i paringstida nå på forsommeren (fram til ca. 15. juli) og kan forflytte seg over store avstander på kort tid.

· I region 7 (Nordland) er det fastsatt et bestandsmål på 2 årlige ynglinger av bjørn De tre siste årene er det ikke registrert ynglinger. To årlige ynglinger tilsier at bestanden av bjørn må økes betydelig for å oppnå Stortingets målsetting.

Konklusjon
Det foreligger etter vår vurdering ikke en klar akutt tapssituasjon. Det er derfor under tvil vi finner det riktig å innvilge søknaden. I vår totalvurdering har vi lagt avgjørende vekt på områdets betydning som beitemark, potensialet for framtidige skader og begrensede muligheter for å gjennomføre effektive tiltak så tidlig i beitesesongen. 
Vilkår

Fellingstillatelsen gis på følgende vilkår:

1. Fellingstillatelsen gjelder fra og med 5. juli til og med 15. juli 2005. Behovet for en eventuell forlengelse av tillatelsen vil bli vurdert av fylkesmannen i samråd med kommunen og jaktlederen ved tillatelsens utløp.

2. Tillatt område for felling er avgrenset slik:


mot vest – Vefsna


mot sør – Auster Vefsna


mot øst – Svartvasselva og videre i rett linje fra Svartvatnet til Raudvatnet


mot nord – Fra Raudvatnet til Åsskardet/kommunegrensa mot Vefsn kommune

3. Fellingsforsøket skal etter beste evne rettes mot skadevoldende individ. Fellingsforsøket bør således styres ut fra hvor tapene har skjedd og hvor de eventuelt utvikler seg videre. Området kan bli fortløpende justert av fylkesmannen


dersom tapssituasjonen tilsier det.

4. Binner med unger som opptrer sammen er unntatt fra fellingstillatelsen. De tiltak som er mulige for å unngå at binne felles, skal være iverksatt.

5. Grane kommune er ansvarlig for å oppnevne deltagere på fellingslaget. Det skal


oppnevnes en fellingsleder. Kun personer som er innmeldt til kommunen kan


delta på fellingsforsøket. Kommunen må utarbeide en liste over deltakerne (med


fødselsdato), som holdes løpende oppdatert Alle som deltar på fellingslaget må 
være kjent med dette brevets innhold. Fellingsleder er ansvarlig for å gjøre dette 
brevet kjent for fellingslaget, samt å kontrollere at deltagerne har avlagt 
storviltprøve senest i 2004, og innbetalt jegeravgift for inneværende jaktår. Det bør 
være et begrenset antall deltagere av gangen, slik at man får et hensiktsmessig 
fellingsforsøk.

6. Utført felling skal straks meldes til kommunen, fylkesmannen i Nordland og Direktoratet for naturforvaltning. Hos Fylkesmannen kan det på dagtid gis beskjed på telefon 75 53 15 96 og etter arbeidstid på mobil 478 29091. Meldingen skal inneholde opplysninger om tid og sted for fellingen. Fellingsstedet skal kunne påvises. Fylkesmannen ønsker for øvrig å bli holdt løpende orientert om situasjonen underveis i fellingsforsøket.

7. Det stilles kr 15 000,- til rådighet til dekking av utgifter (ikke lønn) til


personellet. Kortfattet rapport (fellingsinnsats, aktivitet av bjørn og erfaringer med


fellingsforsøket), samt krav om refusjon sendes samlet fra Grane kommune til


Fylkesmannen i Nordland innen 1. august 2005. Tilsagn om midler til 
ekstraordinært tilsyn av sau i det samme området gitt 01.07.2005 avsluttes nå, da et 
slikt skremme-tilsyn ikke er forenlig med forsøk på felling.
8. Oppnevnte jegere plikter å utøve fellingsforsøket på en human og


sikkerhetsmessig forsvarlig måte, jf Viltlovens § 19. Den/de som sårer bjørn under


forsøk på fellig i henhold til tillatelsen, plikter å forvisse seg om at påskutt dyr er


truffet og å gjøre det en kan for å få avlivet bjørnen. Fellingsleder, eller eventuelt


den som skadeskyter bjørn skal uten opphold underrette Fylkesmannen,


kommunen og nærmeste politimyndighet. Fylkesmannen avgjør hvordan det


videre ettersøk skal ledes. Medlemmene i det oppnevnte fellingslaget skal uten


godtgjørelse, såfremt annet ikke er avtalt med Fylkesmannen, bistå forvaltnings-
eller politimyndighet i det videre ettersøk.

9. Ved felling av bjørn skal det benyttes våpen og ammunisjon godkjent for


storviltjakt, jf Forskrift av 22.03.2002 om utøvelse av jakt og fangst. 

10. Bjørn som blir felt på denne tillatelsen er viltfondets eiendom. Ingen kan derfor


på noen måte gjøre seg nytte av felt dyr uten nærmere samtykke fra DN. Uttak av


innvoller og flåing av bjørn må ikke skje. Felt bjørn skal så raskt som mulig


bringes til NINA, Tungasletta 2, 7485 Trondheim.

11. Fellingsforsøk stanses ved fellingstillatelsens utløp, eller hvis Fylkesmannen


av andre årsaker finner å måtte stoppe fellingsforsøket.

12. Dersom det er ønskelig å bruke løs hund i forbindelse med jakta, må Grane kommune gi dispensasjon fra båndtvangsbestemmelsene i hundeloven. Grane kommune må da samtidig dispensere fra båndtvangsbestemmelsene også i hensynet til bufe og tamrein i hundeloven. 

Saksopplysninger

Dette vedtaket blir ikke kunngjort utover DNs rovviltsider på internett og ved

utsendelse til adressatene på kopilista.

Klage

Avgjørelsen kan påklages til Direktoratet for naturforvaltning innen 3 uker etter mottatt brev. En eventuell klage skal angi det vedtak som det klages over, og den eller de endringer som ønskes. Klagen skal sendes til Fylkesmannen i Nordland, Statens hus, 8002 Bodø.

Med hilsen

	Tore Vatne (e.f.)
	

	seksjonsleder
	Tore Veisetaune

	
	førstekonsulent


Vedlegg:

Klageskjema

Kopi u/vedlegg:

Rovviltnemnda i Nordland (etter adresseliste. Kun digitalt til medlemmene) 

Direktoratet for naturforvaltning (kun digitalt)

Statens naturoppsyn i Nordland, pb 378, 8201 Fauske (kun digitalt)

Vefsn kommune

Hattfjelldal kommune

Mattilsynet, distriktskontoret for Midt-Helgeland

Nordland reindriftsamers fylkeslag v/Torstein Appfjell, Skolevn. 8, 8680 Trofors

Helgeland politisdistrikt

Nordland Bondelag, pb 383, 8001 Bodø

Nordland bonde- og småbrukarlag v/Eirin Ingeborg Bjune, Ljønes, 8100 Misvær

Nordland sau og geit v/Ragnhild Johansen, 8260 Innhavet

Norges naturvernforbund – Nordland v/Espen Dahl, Harestien 2, 8613 Mo i Rana

Foreningen Våre Rovdyr (pr e-post) 

	Miljøvernavdelinga

	Moloveien 10, 8002 Bodø

	Telefon: 75 53 15 00
	Telefon: 
	Internett

	Telefaks: 75 52 09 77
	Telefaks: 75 53 16 80
	www.fylkesmannen.no/nordland

	
	
	



